বাংলাদেশে কিশোর-তরুণ-অনতিতরুণ কিংবা সাধারণ বিদ্যোৎসাহী পড়ুয়ার জন্য জ্ঞানের উৎস ক্রমশ সঙ্কুচিত হচ্ছে। সমৃদ্ধ ও নির্ভরযোগ্য বই এক্ষেত্রে একটা বড় সম্পদ, কিন্তু সে সংখ্যাও খুবই কম। বই নির্ভরযোগ্য হলে তার পাঠযোগ্যতা আরেকটি মাথাব্যথার বিষয়। কেননা আমাদের বিশেষজ্ঞরা জ্ঞানে যত পারদর্শী, ভাষায় ততটা নয়। ফলে তাঁদের সমৃদ্ধশালী লেখা বাংলায় অনেকসময় সুখপাঠ্য হয়না। অন্যদিকে, ইংরেজিতে রচিত চমৎকার গ্রন্থাদি আমাদের পাঠক সমাজের কাছে অনেকটাই ব্রাত্য। কেননা ইংরেজিতে আমাদের সব কিংবা অধিকাংশ পাঠক সড়গড় হবে, এটা বাস্তব সম্মত নয়। কোন দেশেই তা হয়নি। কাজেই বিশ্ববিদ্যার পাঠ নেবার অতি পুরাতন কিছু উৎস ভিন্ন আমাদের আধুনিক পাঠকের কাছে তেমন কিছু নেই।